כ"ו בשבט, התשע"ה

15 פברואר 2015

 11962715

**לציבור הפסיכולוגים שלום רב,**

להזכירכם, הרפורמה בבריאות הנפש עומדת להיכנס ב-1.7.15.

כולנו תקוה שהיא אכן תשנה באופן משמעותי את פניה של בריאות הנפש בישראל.

אחד מיעדי הרפורמה היא הגדלת מתן מענים לאוכלוסיה מ-2% ל-4% אצל מבוגרים ומ-0.9% ל-1.8% אצל ילדים.

מתברר שחלק מהקופות כבר עברו את היעד הזה עוד טרם כניסת הרפורמה.

הקופות נערכות במרץ רב לכניסתה ועושות ככל שניתן בידיהן להיערך לקראת הרפורמה.

יש הרבה שאלות. לא לכל שאלה יש בשלב זה תשובה. ייתכן שחלק מהשאלות ייענו תוך כדי תנועה.

לצורך הזה אנו מתכוננים לערוך יום עיון בשיתוף עם הפ"י ביוזמת עמוס ספיבק.

יום עיון זה הוא השני לאחר שיום עיון קודם בנושא הרפורמה בשנה שעברה זכה להצלחה רבה.

אני מקוה כי גם יום זה יסייע בידינו להתמודד עם השאלות הרבות.

להווה ידוע לכם כי הנושאים הקשורים ברפורמה מועלים במנהלת הרפורמה בראשות מנכ"ל המשרד, במועצה הלאומית לברה"נ בראשות פרופ' אבי בלייך, במועצת הפסיכולוגים בראשות פרופ' רחל לוי שיף וכן במסגרות נוספות.

בנוסף, אנו מתכננים לערוך יום עיון נוסף בשיתוף עם הפ"י והפעם בנושא **טיפולי המרה**. גם יום זה הוא כבר היום השני שנערך בתחום.

הפסיכולוגים היו החלוצים בקביעת מדיניות לגבי **טיפולי המרה** וועדה שעסקה בנושא חברה נייר עמדה מקצועי ומכובד.

ימי עיון משותפים אלו חוזרים ומאירים את שיתוף הפעולה המתקיים בינינו ובין הפ"י ועם מועצת הפסיכולוגים. אני מקוה כי המודל של שיתוף פעולה בין 3 הגורמים המובילים את המקצוע יחלחל לכל השכבות.

חם מהתנור.

המל"ג אישר בימים אלו למכללה האקדמית רופין לפתוח תוכנית לימודים בגרונטולוגיה קלינית.

זו בהחלט בשורה משמחת עבור הציבור במדינה, שכן לראשונה נפתחה תוכנית לימודים בפסיכולוגיה ייעודית למגזר השלישי.

מקצוע הפסיכולוגיה נערך לקראת העלייה המשמעותית בשיעור אוכלוסיית הקשישים במדינה שתעמוד על 14% מכלל האזרחים בשנת 2030.

בהזדמנות זו ברצוני להודות על שיתוף הפעולה הפורה ביני ובין פרופ' שוש ארד, פרופ' עדה זוהר ופרופ' ג'קי לומרנץ, שהרימו את הכפפה בנושא ופיתחו את התוכנית.

תודות גם למל"ג שנענה ליוזמה, וכאמור, אישר את התוכנית. "

אמשיך לעדכן אתכם בכל הנושאים העומדים על הפרק.

בברכה ובתודה,

ימימה גולדברג

פסיכולוגית ארצית

וממונה על רישוי פסיכולוגים

העתק: פרופ' רחל לוי שיף- יו"ר מועצת הפסיכולוגים

 ד"ר מאיר נעמן- יו"ר הפ"י